internet vaartha 167 Views
హైదరాబాద్‌ : వాణిజ్య బ్యాంకుల్లో ఎవరు ఎక్కువ వడ్డీరేటు ఇస్తే ఆ బ్యాంకులోనే తమ వద్ద ఉన్న పసిడి నిల్వలను డిపాజిట్‌ చేయాలని తిరుపతి బాలాజీ దేవాలయం అధికారులు నిర్ణయానికి వచ్చారు. రెండు రోజులక్రితం జరిగిన ఎగ్జిక్యూటివ్‌ అధి కారి డి.సాంబశివరావు అధ్యక్షతన జరిగిన పెట్టుబడుల కమిటీ వివిధ బ్యాంకుల్లో దాచిన బంగారం ఇతర పెట్టుబడులపై సమీక్ష నిర్వహించింది. బ్యాంకుల్లో దాచిన నిల్వలపై వస్తున్న వడ్డీకి సంతృప్తి వ్యక్తంచేసింది. ఏడాది, లేదా మూడేళ్లపాటు బ్యాంకుల్లో ఉంచితే ఎక్కువ వడ్డీరేటు ఎవరిస్తే ఆ బ్యాంకులోనే పసిడి నిల్వలను దాచాలని నిర్ణయించింది. అలాగే కార్పొరేట్‌ సామాజిక బాధ్యతలకింద టిటిడి చేపట్టే కార్యక్రమాలు, పథకాలను కూడా సమీక్షించింది. మొత్తం 1311 కిలోల బంగారాన్ని పంజాబ్‌ నేషనల్‌ బ్యాంకులో ఉంచినట్లు టిటిడి ప్రకటించింది. ఆంధ్రప్రదేశ్‌లోని శ్రీ వెంకటేశ్వరస్వామి దేవస్థానాన్ని టిటిడి పర్యవేక్షిస్తోంది ప్రపంచంలోనే అత్యంత సంపన్నదేవాలయంగా భావించే తిరుమల దేవస్థానంకు వందలకోట్ల రూపాయలవరకూ సాలీ నా మొక్కుబడులు రూపంలో వస్తున్నాయి. మూడేళ్ల స్వల్పకాలిక పసిడి డిపాజిట్‌ స్కీం కింద పంజాబ్‌ నేషనల్‌ బ్యాంకులో నిల్వచేసింది. వార్షిక వడ్డీరేటు 1.75శాతంగా ఉంది. స్వల్పకాలిక పథకంలో అయితే కాలపరిమితి పూర్తయిన తర్వాత తిరిగి బంగారం రూపంలోనే పొందాల్సి ఉంటుంది. మధ్య తరహా, దీర్ఘకాలిక డిపాజిట్లపై కూడా బంగారం తిరిగి ఇచ్చేటట్లు చూస్తే మరింతగా దేవాలయాల నుంచి పసిడినిల్వలు బ్యాంకులకు చేరతాయని అంతేకాకుండా దేవాలయాలకు ఆకర్షణీయమైన రిటర్నులు కూడా ఉంటాయని రిజర్వుబ్యాంకుకు టిటిడి లేఖలు కూడా రాసింది.
నగదు, ఆభరణాలు, బంగారం, వెండి, ఇతర విలువైన ఖనిజాల రూపంలోను, రత్నాలు, స్థిరాస్తి పట్టాలు, డీమాట్‌షేర్‌ బదిలీల రూపంలో కూడా టిటిడికి మొక్కులు వస్తుంటాయి. ఏడాదికి టన్నుకు తగ్గకుండా బంగారం టిటిడికి వస్తుంది. స్థిరాస్థి పట్టాలరూపంలో అయితే టైటిల్‌డీడ్‌ మార్చేందుకు సంబంధించి ప్రభుత్వశాఖ సహకారం అవసరం అవుతుంది. అంతేకాకుండా దేవాలయానికి వజ్రాలు, వెండి వంటి విలువైన ఖనిజవనరులు కూడా మొక్కుబడులుగా వస్తాయి.
టిటిడి అధికారుల వివరణ ప్రకారం ఈ ఏడాది టిటిడి రాబడులు 2600 కోట్ల రూపాయలవరకూ ఉంటుంది. హుండీల్లో వేసే మొక్కుబడుల విలువ రూ.1000 కోట్లవరకూ ఉంటుందని అంచనా. వడ్డీరాబడులు కూడా రూ.800 కోట్లకుపైబడి ఉంటాయి. టికెట్లు విక్రయం, ప్రసాదం విక్రయం ఇతరత్రా వనరులరూపంలో రూ.600 కోట్లవరకూ ఉంటుందని అంచనా. ఇక కేశఖండన ద్వారా వచ్చే ఆదాయం కూడా రూ.140 కోట్లవరకూ ఉంటుంది. వేతనాలు, జీతాలు రూపంలో మాత్రమే అధికంగా రూ.500 కోట్లవరకూ ఈ ఏడాది టిటిడి వెచ్చించాల్సి ఉంటుంది.